text: Region Syddanmark er klar på babyboom
  14 juni 2016 kl. 16.35
  Regionsrådets næstformand Poul Erik Svendsen (S) fortæller til TV SYD, at de er klar til sommerens babyboom. 
  Det forventes, at sommermånederne fra juni til september bliver rigtig travle på fødegangene i det sydjyske. Prognoserne for fødselstallene på Sygehus Lillebælt, Sygehus Sønderjylland og Sydvestjysk Sygehus viser i hvert fald, at der kommer mange små til i løbet af de fire måneder.
  Regionsrådets næstformand, Poul Erik Svendsen (S), siger dog til TV SYD, at de gravide ikke kommer til at mærke det store pres på fødegangene.
  - Allerede fra foråret kunne man se, at der ville komme et boom her i løbet af sommeren, så har man tilrettelagt arbejdsfordelingen sådan, at der er ekstra mandskab på arbejde i den periode, siger Poul-Erik Svendsen til TV SYD.
  